Kirka i Hinterzarten med Adlerschanzen i bakgrunnen, april 2005. På dette tidspunktet var de mindre hoppbakkene under bygging.  
Foto: Florian Straub
**Adlerschanzen** (norsk: *Adlerbakkene*), siden 2005 offisielt **Adler-Skistadion**, er et skihoppanlegg i Adlerwald ved landsbyen Hinterzarten i Tyskland. Anlegget består av fire hoppbakker med størrelse K95 (HS108), K70 (HS77), K30 og K15. Det er eid av Skiclub Hinterzarten.

De fire hoppbakkene ligger ved siden av hverandre, men i motsetning til i mange andre hoppanlegg, deler ingen av hoppbakkene i Hinterzarten slette, og alle bakkene kan dermed brukes helt uavhengig av hverandre. Alle bakkene har plastmatter, slik at de også kan brukes i sommerhalvåret. Anlegget har snøkanoner og flomlysanlegg, og dessuten ei langrennsløype på 2,5 km.

Bakkerekorden på snø i K95-bakken er 111 meter, satt av Tobias Bogner (Tyskland) i et FIS-renn 27. februar 2005, og av Lars Bystøl (Norge) i kontinentalcupen 10. februar 2008. På plast er rekorden 112,5 meter, satt av Noriaki Kasai (Japan) under Sommer Grand Prix 6. august 2000. I K70-bakken er rekorden 80 meter, satt av Tobias Simon (Tyskland) i et FIS-renn 5. august 2006.

Historie
--------

Den første hoppbakken i Hinterzarten, Kirchwaldschanze (*Kirchwaldbakken*), ble bygd i 1923, samme år som skiklubben ble stiftet. Den eksisterte som treningsbakke til 1974, men ble helt fra starten av ansett for å være for liten til seniorrenn. Alt i 1924 ble en større bakke bygd i Adlerwald, med navnet Adlerschanze. Den nye bakken ble tatt i bruk 24. februar 1925, og tillot hopp på rundt 60 meter.

Bakken ble utvidet i 1935, og var treningsbakke for det norske og det tyske laget foran OL i Garmisch-Partenkirchen i 1936. Under trening til OL satte norske Birger Ruud bakkerekord med 71 meter. Birger Ruuds bakkerekord sto helt til Adlerbakken igjen ble utvidet, foran det tyske mesterskapet i 1965. Dette året forbedret Georg Thoma rekorden til 82 meter.

Adlerschanzes FIS-sertifikat utløp i 1976, og bakken måtte moderniseres for igjen å kunne brukes til internasjonale renn. I konkurranse med Hochfirstschanze i Titisee-Neustadt ble Adlerschanze valgt til å bygges ut med plastunderlag som ga mulighet til hopping også i sommerhalvåret. Mellom september 1980 og sommeren 1982 ble bakken helt ombygd, og det ble også bygd nytt dommertårn, stolheis og servicebygning. Det første rennet i den ombygde bakken ble holdt 29. august 1982.

I 1998/99 ble Adlerschanze igjen modernisert, og utvidet til K95. Tårnet i bakken fikk montert heis i 2003. I 2004/05 ble det bygd tre mindre bakker ved siden av Adlerbakken.

Adlerschanze har hatt årlige sommerrenn i spesielt hopp siden 1982, med status som Sommer Grand Prix siden 1994. Den har også hatt B-verdenscup-/kontinentalcuprenn og Sommer Grand Prix-renn i kombinert. I 2010 ble K95-bakken brukt under junior-VM i Hinterzarten. K70- og K30-bakkene ble brukt under veteran-VM i skihopping og kombinert i 2007. Ved det mesterskapet måtte rennet i K95-bakken flyttes til K70-bakken, fordi vind, regn og høye temperaturer ødela snøforholdene i den største bakken.

Mellom 1971 og 1976 ble todagersrennet Schwarzwälder Springertournee arrangert i Adlerschanze i Hinterzarten og Adlerschanze i Schönwald. Da bakken i Hinterzarten fra 1977 ikke kunne brukes lenger, overtok Hochfirstschanze i Titisee-Neustadt dens plass i todagersrennet. Schwarzwälder Springertournee ble sist arrangert i 2003.

Viktige renn
------------

### Menn

Omfatter ikke Sommer Grand Prix-renn.

| Dato | Vinner | Andre | Tredje | Type renn |
| --- | --- | --- | --- | --- |
| 28. januar 2010 | Østerrikes flagg Michael Hayböck | Slovenias flagg Peter Prevc | Italias flagg Diego Dellasega | Junior-VM |
| 30. januar 2010 | Østerrikes flagg Østerrike
Mario InnauerLukas MüllerFlorian SchabereiterMichael Hayböck | Tysklands flagg Tyskland
Felix SchoftStephan LeyheTobias BognerPascal Bodmer | Slovenias flagg Slovenia
Matic KramaršičDejan JudežJaka HvalaPeter Prevc | Junior-VM, lagkonkurranse |

### Kvinner

| Dato | Vinner | Andre | Tredje | Type renn |
| --- | --- | --- | --- | --- |
| 29. januar 2010 | Italias flagg Elena Runggaldier | Frankrikes flagg Coline Mattel | USAs flagg Sarah Hendrickson | Junior-VM |
| 12. januar 2011 | Østerrikes flagg Daniela Iraschko | Frankrikes flagg Coline Mattel | Slovenias flagg Eva Logar | Kontinentalcup, flyttet fra Schonach |
| 12. januar 2011 | Frankrikes flagg Coline Mattel | Østerrikes flagg Daniela Iraschko | USAs flagg Lindsey Van | Kontinentalcup |
| 7. januar 2012 | Sveits’ flagg Sabrina Windmüller | USAs flagg Lindsey Van | Italias flagg Lisa Demetz | Verdenscup, flyttet fra Schonach |
| 8. januar 2012 | USAs flagg Sarah Hendrickson | Japans flagg Sara Takanashi | USAs flagg Jessica Jerome | Verdenscup |
| 12. januar 2013 | USAs flagg Sarah Hendrickson | Japans flagg Sara Takanashi | Frankrikes flagg Coline Mattel | Verdenscup |
| 13. januar 2013 | Japans flagg Sara Takanashi | USAs flagg Sarah Hendrickson | Østerrikes flagg Jacqueline Seifriedsberger | Verdenscup |
| 21. desember 2013 | Japans flagg Sara Takanashi | Østerrikes flagg Daniela Iraschko-Stolz | Russlands flagg Irina Avvakumova | Verdenscup |
| 22. desember 2013 | Japans flagg Sara Takanashi | Russlands flagg Irina Avvakumova | Tysklands flagg Carina Vogt | Verdenscup |

Kilder
------

* Sommerskispringen Hinterzarten: Adlerschanzen
* Sommerskispringen Hinterzarten: Historisches
* Skiclub Hinterzarten: Chronik
* Skisprungschanzen-Archiv: Hinterzarten
* Skisprungschanzen-Archiv: Junior WSC Hills
* Eastern Ski Jumping & Nordic Combined Foundation, Inc.: 2007 Hinterzarten GER (veteran-VM)
* Ski-Club Schönwald e.V.: 25 Jahre Schwarzwälder Springertournee
* FIS: Resultater[*død lenke*] (ikke fullstendig)

Eksterne lenker
---------------

* (en) Adlerschanze (Hinterzarten) – kategori av bilder, video eller lyd på Commons Rediger på Wikidata

Portal: Tyskland